
PËR PULLËN POSTARE SHQIPTARE

Me propozimin e Ministrisë së Transporteve dhe Komunikacioneve, Këshilli i Ministrave

V E N D O S I :

1. Pulla postare, me cilësinë e letrës me vlerë, shërben për pagesën e shërbimit që kryejnë zyrat e postave shqiptare për pranimin, transportin dhe shpërndarjen e korrespondencës postare.
2. Emëtimi i pullave postare bëhet me miratim të ministrit të Transporteve dhe Komunikacioneve. Pranë ministrit dhe nën drejtimin e tij ngrihet këshilli i pullës postare shqiptare. Përbërja dhe numri i anëtarëve në këtë këshill caktohet nga ministri i Transporteve dhe Komunikacioneve.
3. Caktimi i tematikave bëhet nga këshilli i pullës postare shqiptare, i cili, kur e gjykon të nevojshme, bën ndryshime në to. Si rregull, tematika caktohet brenda tremujorit të tretë të vitit pasardhës.
4. Vënia në qarkullim, afati i qarkullimit dhe tirazhi i çdo emsioni të pullave postare shqiptare përcaktohen me miratim të ministrit të Transporteve dhe Komunikacioneve.
5. Çmimi i shitjes së pullave postare shqiptare është jo më i vogël se vlera nominale e shënuar në pullë dhe miratohet nga ministri i Transporteve dhe Komunikacioneve. Për seritë e shkurtuara të vulosura çmimi të jetë jo më pak se 20 për qind e vlerës nominale.
6. Pullat postare shqiptare shtypen në ndërmarrje ose institucioneve të specializuara dhe të autorizuara për shtypjen e letrave me vlerë brenda dhe jashtë vendit.
Për shtypjen, marrjen në dorëzim nga shtypshkronja, për miradministrimin, shpërndarjen dhe shitjen e pullave postare shqiptare përgjigjet ndërmarrja e postave shqiptare, në përputhje me dispozitat ligjore në fuqi.
7. Për përgatitjen e skicave dhe të bocetave të emisioneve të pullave postare të përcaktuara në programin tematik vjetor, organizohet konkurs. Për kriteret e shpalljes së konkursit dhe dhënien e çmimeve veprohet sipas vendimit të Këshillit të Ministrave nr.595, datë 29.12.1993 “Për kriteret e shpalljes së konkurseve me karakter kombëtar e lokal dhe dhënien e çmimeve për to”.
Shpërblimet e autorëve do të realizohen nëpërmjet kontratës që ata lidhin me ndërmarrjen e postave shqiptare, e cila përballon këto shpenzime nga të ardhurat.
8. Ndërmarrja e postave shqiptare organizon shitjen e pullave për nevojat e shërbimit nëpërmjet zyrave të postës dhe subjekteve të tjera, në bazë të kontratës së lidhur me to.
Shitja e pullave postare shqiptare për qëllime filatelike brenda dhe jashtë vendit bëhet nga ndërmarrja e postave shqiptare nëpërmjet tregtarëve dhe agjencive tregtare vendase ose të huaja.
9. Ndërmarrja e postave shqiptare bën publikimin e puallave postare shqiptare nëpërmjet reklamës, materialeve informative, simpoziumeve dhe pjesëmarrjes në ekspozita e panaire kombëtare dhe ndërkombëtare.
10. Për veprimtarinë që kryejnë, anëtarët e këshillit të pullës postare shqiptare marrin një shpërblim vjetor, i cili përcaktohet me udhëzim të përbashkët të ministrit të Financave dhe të ministrit të Transporteve dhe Komunikacioneve.
11. Pranë ndërmarrjes së postave shqiptare funksionon muzeu i pullës, trajtimi i të cilit bëhet në përputhje me legjislacionin në fuqi për ruajtjen e vlerave muzeore.
12. Në zbatim të këtij vendimi, ministri i Transporteve dhe Komunikacioneve nxjerr udhëzimet përkatëse.
13. Vendimi i Këshillit të Ministrave nr.359, datë 6.10.1986 “Për emetimin, prodhimin, administrimin dhe shpërndarjen e pullave postare” shfuqizohet.
Ky vendim hyn në fuqi menjëherë.

